**Justiits- ja Digiministeerium 16.01.2026.a.**

[info@justdigi.ee](mailto:info@justdigi.ee)

[alex.luik@justdigi.ee](mailto:alex.luik@justdigi.ee)

**MTÜ Eesti Filmitööstuse Klaster**

registrikood: 80380620

Saue tn 11

10612 Tallinn

e-mail: piret.tibbo.hudgins@gmail.com

tel: 56467769

**MTÜ Filmi Esmasalvestuse Tootjate Ühing**

registrikood: 80590820

Saue tn 11

10612 Tallinn

e-mail: piret.tibbo.hudgins@gmail.com

tel: 56467769

**ARVAMUS**

**autoriõiguse seaduse muutmise seaduse (isiklikud õigused) eelnõu (16.12.2025.a.) suhtes**

Eesti Filmitööstuse Klastri (Filmiklaster) ja Filmi Esmasalvestuse Tootjate Ühingu (FETÜ) arvates sisaldab Justiits- ja Digiministeeriumi (JDM) poolt 22.12.2025.a. kirjaga nr 8-1/10256-1 arvamuse avaldamiseks edastatud autoriõiguse seaduse muutmise seadus (isiklikud õigused) endas kahte põhimõttelist muudatust:

1. **isiklike õiguste litsentseerimise asendamine nõusoleku instituudiga, koos sellele vorminõude kehtestamisega** (eelnõu § 1 punkt 1) – Filmiklastri ja FETÜ arvates on iseenesest võimalik asendada Eestis aastakümnete pikkune isiklike õiguste litsentseerimise (sh ainulitsentseerimise) praktika uue, nõusoleku andmise instituudiga, kuid tulenevalt filmitööstuse vajadustest peab olema võimalik vajadusel saada selline nõusolek siiski ka kogu isiklike õiguste kataloogi ulatuses, samuti tuleks rakendussätetega ära lahendada ka selle muudatuse mõju varasematele kokkulepetele;
2. **teoste muutmise õiguse koondamine varaliste õiguse kataloogi** (eelnõu § 1 punktid 2 ja 3) – Filmikaster ja FETÜ toetavad autorite teoste muutmise õiguse koondamist autori varaliste õiguste kataloogi. See looks õigusselgust ja õiguskindlust. Võttes arvesse üldist loomemajanduse arengut, mis keskendub järjest suuremate, kallimate ja keerulisemate kollektiivselt loodavate tulemite loomisele, peavad Filmiklaster ja FETÜ JDM’i poolt välja pakutud lahendust mõistlikuks ja vajalikuks. See muudab õiguste haldamise oluliselt selgemaks ning läbipaistvamaks ja motiveerib osapooli enne projekti algust täpsemalt tingimustes kokku leppima (loob ka eelduse õigusrahu saavutamiseks).

1. **Isiklike õiguste kasutamiseks nõusoleku andmise instituut**

Filmiklaster ja FETÜ ei jaga iseenesest JDM’i hinnangut selles osas, nagu ei oleks isiklikke õigusi võimalik litsentseerida (sh ainulitsentseerida). Selline seisukoht on vastuolus ka kehtiva õiguspraktikaga. Samas, kuivõrd JDM’i poolt välja pakutud nõusoleku instituut muudaks õiguste haldamise sisult lihtsamaks, siis ei vaidle Filmiklaster ja FETÜ vastu isiklike õiguste litsentseerimise asendamisele nõusoleku andmisega, kuid juhib JDM’i tähelepanu järgnevale:

* filmitootjad peavad filmi ülemaailmseks levitamiseks ja kasutamiseks ning oma tegevuse jätkusuutlikkuse tagamiseks nii või teisiti saama (ainu)kontrolli autorite ja esitajate nii isiklike kui varaliste õiguste üle. Seda eeldab ka rahvusvaheline levipraktika, mis nõuab, et tegelikkuses peab tootja sisuliselt kõik õigused edasi andma ka levitajale. Seetõttu vähendaks välja pakutud isiklike õiguste nõusoleku piiramine pigem filmide rahvusvahelist levi. Seda tuleks võimalusel vältida.
* on üldteada asjaolu, et riiklikud toetused filmide loomiseks on ebapiisavad, mistõttu tuleb rahastust otsida ka mujalt. Selleks, et tagada filmide tootmiseks vajalik rahastus, peab filmitootja suutma välistada selle, et üksikud filmi loomises osalenud isikud saaksid hiljem hakata suvaliselt dikteerima filmi ja sellega kaasnevate teoste kasutamist. Kui filmitootja ei suuda seda teha, on riskid rahastajatele liiga suured ja sellega vähenevad automaatselt ka filmi tootmise võimalused.

Kuigi teose muutmise õiguse määratlemine varalise õigusena leevendab natuke olukorda, ei välista see tegelikkuses lõpuni seda, et mõni autor saaks isiklikke õigusi ära kasutades hakata ebamõistlikult dikteerima või piirama filmi kasutamist või sellega ähvardada. Tavaliselt on sellise käitumise põhjuseks soov saada selliselt täiendavat tasu lisaks poolte vahel kokkulepitule.

Selleks, et luua võimalus just erakapitali kaasamiseks Eesti filmitööstusesse, oleks mõistlik, et nõusolekut isiklike õiguste kasutamiseks saaks anda ka kogu isiklike õiguste kataloogi ulatuses.

**Ettepanek:** Eemaldada eelnõus toodud AutÕS § 11 lg 5 esimesest lausest sõnad „piiratud ulatuses“.

Samuti leiavad Filmiklaster ja FETÜ, et muutes isiklike õiguste käsutamise praktikat, tuleks selgesõnaliselt ära lahendada ka varasem isiklike õiguste litsentseerimise (sh ainulitsentseerimise) praktika. Filmiklastri ja FETÜ arvates oleks mõistlik reguleerida olukorda selliselt, et varasemad litsentsid isiklike õiguste kasutamiseks loetakse vastavateks nõusolekuteks ning pooli ei sunnita seeläbi arvukatesse täiendavatesse läbirääkimistesse.

**Ettepanek:** Lisada seadusesse täiendavalt rakendussäte, mille kohaselt loetakse varasemalt antud litsentsid (sh ainulitsentsid) isiklike õiguste kasutamiseks vastavateks nõusolekuteks isiklike õiguste kasutamise osas.

1. **Autorite teose muutmise õigus varalise õigusena**

Eelnõuga välja pakutud muudatused seoses teoste muutmise õiguse määratlemisena varalise õigusena muudab õiguste haldamise just kollektiivsete tulemuste puhul oluliselt lihtsamaks ja selgemaks, mistõttu Filmiklaster ja FETÜ toetavad seda.

Filmiklastri ja FETÜ arvates loob see parema tasakaalu õiguste omajate vahel, edendab loomemajandust ning toob kasu ka teose kasutajatele.

Tänapäeva ühiskonnas vajavad reguleerimist eelkõige just sellised ühiste panustega õiguste kogumid, mida ühiskond aktiivselt kasutab (st professionaalsel alusel loodav tulem). Need on õigussuhted, mis vajavad eelisjärjekorras reguleerimist. Selliselt on võrreldes autoriõiguse tekkimise ajaga muutunud ka selle reguleerimise väljakutsed. Mis tahes seaduse muudatus, mille eesmärk on muuta õiguste haldamist ja teostamist lihtsamaks, on positiivne.

Näiteks filmi loomises võivad osaleda sajad loojad, kelle tegevust ja panust on vaja juhtida ja koordineerida, sh nende õigusi hallata. Selline kollektiivne koostöö eeldab ka kollektiivsete tsentraliseeritud eesmärkide järgimist. Iga üksiku õiguste omaja õiguste ebaproportsionaalne rõhutamine või eelistamine sellises koosluses tooks kaasa kogu projekti ebaõnnestumise. On ilmselge, et juhul, kui mõni looja soovib sellistes loomeprojektides osaleda, siis eeldab see automaatselt ka vajadust arvestada teiste projekti liikmetega ning vajadusele alluda juhtimisele. Mõistlik on eeldada, et kui looja otsustab sellise projektiga liituda, siis ta nõustub ka sellise töökorraldusega.

Filmiklaster ja FETÜ nõustuvad JDM’i seisukohaga, et planeeritud muudatus aitab lihtsamaks muuta eelnõu seletuskirjas toodud õiguste kattumisega seotud praktiliste probleemide lahendamise (vt seletuskirja lk 12 ja 13). Filmitootmise seisukohast aitaks see ka kaasa erakapitali paremale kaasamisele filmiprojektidesse (võimaldaks pakkuda rahastajatele paremaid tagatisi ja kindlustunnet).

Lisaks aitaks teose muutmise õiguse varalise õigusena määratlemine lahendada ära ka olukorrad, kus mõni kollektiivse loomingulise tulemi loomisesse panustanud isik kasutab isikliku õigusena määratletud teose puutumatuse ja teose lisade õigust ära survevahendina filmitootjalt täiendava tasu nõudmiseks, ähvardades vastasel korral tõkestada selle tulemi kasutust ehk sisuliselt muuta kogu tehtud tegevus ja investeering väärtusetuks.

Kui õigus teose töötlemisele (sh muutmisele) määratletakse vaid autori varalise õigusena, tekib lõpuks ka õigusselgus ning õiguste haldamine muutub oluliselt lihtsamaks ning läbipaistvamaks kõigile õiguste omajatele, vähendades samas ka selle haldamisega seotud kulusid ja vaidlusi. Pooled saavad oma lepingulistes läbirääkimistes keskenduda siis rohkem juba sisuliste detailide arutamisele. Filmiklastri ja FETÜ arvates aitab pakutud muudatus kokku hoida õigusabikulusid ning suunata kogu ressurss loometegevusele. Selliselt aidatakse muuhulgas kaasa ka Eesti kultuuri säilimisele.

Samas ei kahjusta see autorite õiguspäraseid huve ega välista ega piira ka täiendavate õiguspäraste õiglase tasu nõuete esitamist nende poolt AutÕS § 492 alusel.

Lugupidamisega,

/*allkirjastatud digitaalselt*/

Piret Tibbo-Hudgins

Tegevjuht / MTÜ Eesti Filmitööstuse Klaster

Juhatuse liige / MTÜ Filmi Esmasalvestuse Tootjate Ühing